|  |
| --- |
| **Informasjon til forsvarer / advokat ved klientbesøk** |

Under henvisning til behovet for å ivareta sikkerheten og en forsvarlig kontroll i norske fengsler, føres det registre over alle personer som besøker de innsatte, herunder de innsattes forsvarere, advokater og deres representanter.  
  
Ved behandling av personopplysninger har den som blir registrert krav på å få informasjon i overensstemmelse med personopplysningsloven § 19 flg.   
  
Kriminalomsorgens sentrale forvaltning informerer med dette om at forsvarere, advokater og andre representanter for disse blir registrert i forbindelse med klientbesøk i fengslene. Registreringen omfatter opptegnelse av besøkendes navn, navnet på den innsatte som besøkes og tidspunkt for inn- og utgang fra fengselet.

Opplysningene registreres i kriminalomsorgens arkivsystem.

Personopplysningsloven pålegger den behandlingsansvarlige å slette registrerte personopplysninger når formålet faller bort, herunder i overensstemmelse med arkivloven

Dersom formålet tilsier det, kan personopplysninger gis videre til andre enheter innenfor justissektoren, i tråd med forvaltningsloven kapittel 3.

Den som er registrert har i utgangspunktet rett til innsyn i de registrerte opplysningene, jf. personopplysningsloven § 18. Innsyn kan likevel nektes i slike tilfeller som er nevnt i § 23.

Den registrerte har rett til å kreve retting av opplysninger som er uriktige, ufullstendige eller som det ikke er adgang til å behandle, jf. personopplysningsloven § 27.

Spørsmål vedrørende behandling av personopplysninger i kriminalomsorgen, kan rettes til Kriminalomsorgens sentrale forvaltning (KSF), som er den behandlingsansvarlige.